text: Tre frustrerede lærere laver video
  20 februar 2013 kl. 08.12
  Tre lærere fra Løsning skole er trætte af befolkningens syn på lærere. Det har de lavet en video om.
  De tre lærere Søren Sønderskov, Morten Præstbro og Ole Martinussen fra Løsning skole i Hedensted kommune er så trætte af, at mange synes, at lærere har alt for meget ferie og fritid.
  Derfor har de lavet en video, der hedder Gangvagt Style og lagt den ud på you-tube.
  - Vi ville gerne fremhæve de vigtige arbejdsopgaver, lærere har, men som ikke er så tydelige for andre. Og sætte fokus på, hvor vigtigt lærernes arbejde er, siger Søren Sønderskov til folkeskolen.dk.
  I videoen ser man lærerne udføre nogle opgaver, der ikke har med selve undervisningen at gøre. F.eks. deltagelse i møder og forberedelse af timer. Det hele er inspireret af musikvideoen Gangnam Style.
  - Vi ville lave det sjovt og gøre lidt grin med os selv, for det skulle være en video, folk har lyst til at klikke ind på. Men det er med en alvorlig undertone, for det er vigtigt for os, at folk forstår vores budskab, siger Søren Sønderskov.
  Hvad synes du? Har du også oplevet fordomme om at lærerne har for meget fri?
  Deltag i debatten på www.facebook.com/tvsyd
  
  